Úrad vlády SR						 Na rokovanie vlády SR
Sekcia hospodárskej politiky					 dňa  9.5.2002
									 k číslu: 3017/2002
									 k bodu: 11

S t a n o v i s k o

k Návrhu na odpustenie návratnej finančnej výpomoci poskytnutej podľa § 6 odseku 5 písm. c) a odseku 6 zákona NR SR č. 303/1995 Z.z. o rozpočtových pravidlách v znení neskorších predpisov

I.

	Materiál, ktorý predkladá  minister  pôdohospodárstva, sa týka plnenia bodu C.8.  uznesenia vlády SR č. 790 z 30. 8. 2001 k návrhu štátneho rozpočtu na rok 2002.  V ňom bolo uložené  MF SR  "vykonať opatrenia, ktoré budú smerovať k predĺženiu lehoty   splatnosti   a  odpusteniu  návratnej   finančnej  výpomoci  v sume  1 mld Sk  pre Štátny fond trhovej regulácie - do 31.12.2001".

	V rámci opatrení  na zmiernenie  dôsledkov mimoriadneho klimatického sucha 
v poľnohospodárstve v roku 2000 podľa uznesení vlády SR č. 467 z 21.6.2000 a   č. 618 z 9. 8. 2000 bola poskytnutá 1 mld Sk pre ŠFTR ako návratná finančná výpomoc na nákupy obilia a na poskytnutie návratných finančných pôžičiek poľnohospodárskym podnikom  na zásoby  obilia  uskladnené vo verejných skladoch. Dodatkom č. 1 (z 5.1.2001) k zmluve o návratnej finančnej výpomoci bol zmenený splátkový kalendár s odložením prvej splátky  do  31.1.2001.  Podľa  Dodatku č. 2 (dátum nie je v materiáli uvedený) má byť celá suma splatená jednorazovo do 15.12.2002.

	Následníckou organizáciou ŠFTR,  podľa zákona 491 z 18.10.2001 o organi-zovaní trhu s vybranými poľnohospodárskymi výrobkami, sa od 1.1.2002 stala Intervenčná poľnohospodárska agentúra SR ("IPA SR"), pričom uvedená návratná finančná výpomoc bola k 1.1. t.r. viazaná:
- v čiastke 583,4 mil. Sk v rámci  zmlúv s pestovateľmi na zásoby obilia z úrody roku 2001, uskladnené vo verejných skladoch podľa zákona o skladiskových a tovarových záložných listoch,
- na pohľadávky v čiastke  210,5 mil. Sk u odberateľov obilia,
- na zásoby obilia nepredaného do konca roka 2001 v cene   206,1 mil. Sk.

	Uvedené   určenie  prostriedkov,   skutočnosť,  že  bývalý  ŠFTR  v roku  2001 
a IPA SR na  rok 2002  nedostali účelové finančné prostriedky zo štátneho rozpočtu, ako aj to,  že doplnkové  financovanie  agentúry  z rozpočtu  kapitoly MP SR  (ktorý je 
v roku 2002 v porovnaní s rokom 2001 o 1,7 mld Sk nižší  a keď nevalorizácia dotácií,     spolu   s   nepokrytými    výdavkami   na    BSE ,   na   pozemkové   úpravy 
a Administratívny integrovaný kontrolný systém predstavujú nepokrytú potrebu 2,35  mld Sk)   je  už  neúnosné,  sú  hlavnými uvádzanými  dôvodmi  predloženia  žiadosti 
o odpustenie návratnej finančnej výpomoci, bez ktorého  MP SR považuje celkovú činnosť IPA SR za ohrozenú.

II.

	Vyhodnotenie medzirezortného pripomienkového konania uvádza, že od 18 oslovených subjektov došli 2 pripomienky, z toho 1 bola akceptovaná. 
	
	Podľa  predkladacej  správy   MF SR  nemá  z vecného  hľadiska  pripomienky 
k materiálu a súhlasí s jeho predložením na rokovanie vlády.

Druhá, zásadná pripomienka od podpredsedu vlády SR pre ekonomiku poukazuje na to, že súčasný vývoj vo verejných financiách neumožňuje požadované odpustenie vrátenia návratnej finančnej výpomoci  uskutočniť. V rozporovom konaní  9.4.2002 nedošlo k dohode a materiál je predložený na rokovanie vlády s rozporom.

III.

	Materiál nebol predložený na Poradu ekonomických ministrov vlády SR.

	Podľa § 46 odseku 6 zákona o rozpočtových pravidlách minister financií môže čiastočne alebo úplne odpustiť vrátenie návratnej finančnej výpomoci poskytnutej podľa § 6 odseku 5 písm. c) uvedeného zákona   len na základe  rozhodnutia vlády.

	Odporúčame vláde SR   rozhodnúť  o  materiáli  po   posúdení   problému v rozprave, najmä z makroekonomického pohľadu vyjadreného podpredsedom vlády  SR pre ekonomiku v pripomienkovom konaní, prípadne rozhodnutie odložiť a problém prerokovať spolu s materiálmi ministra financií, ktoré má predložiť na rokovanie vlády do 31.5.2002 podľa úloh B.3 a B.4 uznesenia vlády SR č. 445 z 25.4.2002, týkajúcich sa kvantifikácie príjmov štátneho rozpočtu  a ostatných verejných rozpočtov  a návrhu opatrení na zvýšenie príjmov štátneho rozpočtu.

Bratislava 6. 5. 2002